ระเบียบ ก.ร. ว่าด้วยการขอยกเว้นให้เข้ารับราชการกรณีมีลักษณะต้องห้ามเป็นข้าราชการรัฐสภาสามัญ พ.ศ. 2555
ระเบียบ ก
ระเบียบ ก.ร.
ว่าด้วยการขอยกเว้นให้เข้ารับราชการกรณีมีลักษณะต้องห้ามเป็นข้าราชการรัฐสภาสามัญ
พ.ศ. ๒๕๕๕
 

โดยที่เป็นการสมควรกำหนดหลักเกณฑ์และวิธีการเกี่ยวกับการขอยกเว้นให้เข้ารับราชการกรณีมีลักษณะต้องห้ามเป็นข้าราชการรัฐสภาสามัญ

อาศัยอำนาจตามความในมาตรา ๒๒ (๓) และมาตรา ๓๗
แห่งพระราชบัญญัติระเบียบข้าราชการรัฐสภา พ.ศ. ๒๕๕๔ ก.ร. จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบ ก.ร.
ว่าด้วยการขอยกเว้นให้เข้ารับราชการกรณีมีลักษณะต้องห้ามเป็นข้าราชการรัฐสภาสามัญ
พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ผู้ที่จะเข้ารับราชการเป็นข้าราชการรัฐสภาสามัญซึ่งมีลักษณะต้องห้ามตามมาตรา
๓๗ วรรคหนึ่ง ข. (๕) (๖) (๗) (๘) (๙) (๑๐) หรือ (๑๑) และเป็นกรณีที่ ก.ร.
อาจพิจารณายกเว้นให้เข้ารับราชการได้ตามมาตรา ๓๗ วรรคสอง ถ้าประสงค์จะขอให้ ก.ร.
พิจารณายกเว้นเพื่อเข้ารับราชการ ให้ยื่นคำขอตามหลักเกณฑ์และวิธีการที่กำหนดไว้ในระเบียบนี้

ข้อ ๔ ให้ผู้มีลักษณะต้องห้ามเป็นข้าราชการรัฐสภาสามัญตามข้อ
๓ ที่ประสงค์จะเข้ารับราชการ ยื่นคำขอ พร้อมทั้งเอกสารหลักฐานที่เกี่ยวข้อง ทั้งนี้ ตามแบบที่เลขานุการ ก.ร. กำหนด

ข้อ ๕ คำขอตามข้อ ๔
ให้ยื่นดังนี้
(๑) ในกรณีที่ประสงค์จะสอบแข่งขันตามมาตรา ๓๙
หรือเข้ารับการคัดเลือกตามมาตรา ๔๐ ให้ยื่นคำขอต่อเลขานุการ ก.ร.
(๒) ในกรณีที่ประสงค์จะเข้ารับราชการตามมาตรา ๔๑
หรือกลับเข้ารับราชการตามมาตรา ๔๖ วรรคสาม หรือสมัครเข้ารับราชการตามมาตรา ๔๘
วรรคหนึ่ง ให้ยื่นต่อหัวหน้าส่วนราชการสังกัดรัฐสภาที่จะเข้ารับราชการ
ให้ส่วนราชการสังกัดรัฐสภาที่ได้รับคำขอตาม (๒) พิจารณาคำขอดังกล่าว
โดยหากไม่ประสงค์จะให้ผู้นั้นเข้ารับราชการ ให้แจ้งให้ผู้นั้นและเลขานุการ ก.ร.
ทราบ แต่ถ้าประสงค์จะให้ผู้นั้นเข้ารับราชการ
ให้ส่งคำขอและเอกสารหลักฐานที่เกี่ยวข้องพร้อมทั้งเหตุผลและความจำเป็นที่จะให้ผู้นั้นเข้ารับราชการให้เลขานุการ
ก.ร. เพื่อดำเนินการต่อไป

ข้อ ๖ เพื่อประโยชน์ในการพิจารณาของ ก.ร.
ตามระเบียบนี้ ให้สำนักงานเลขานุการ ก.ร. หรือส่วนราชการสังกัดรัฐสภา แล้วแต่กรณี
ดำเนินการตรวจสอบเพื่อให้ทราบรายละเอียดเกี่ยวกับประวัติส่วนตัว
ประวัติการรับราชการ หรือการทำงาน การประกอบคุณงามความดี
ความผิดหรือความเสื่อมเสีย และความประพฤติของผู้นั้น
โดยให้ตรวจสอบจากผู้บังคับบัญชาหรือหัวหน้างานและผู้มีเกียรติซึ่งอยู่ใกล้ชิดอันควรเชื่อถือได้
ในการนี้ เลขานุการ ก.ร.
จะให้ส่วนราชการสังกัดรัฐสภาที่เห็นสมควรเป็นผู้ดำเนินการแล้วแจ้งให้ทราบก็ได้

ข้อ ๗ ในกรณีที่ ก.ร.
มีมติไม่ยกเว้นลักษณะต้องห้ามให้ผู้ใด ผู้นั้นจะขอให้ ก.ร.
พิจารณายกเว้นลักษณะต้องห้ามดังกล่าวนั้นอีกได้ต่อเมื่อพ้นกำหนดเวลาไม่น้อยกว่าหนึ่งปีนับแต่วันที่
ก.ร. มีมติ

ข้อ ๘ ให้เลขานุการ
ก.ร. รักษาการตามระเบียบนี้


ประกาศ
ณ วันที่ ๒๙ มิถุนายน พ.ศ. ๒๕๕๕
สมศักดิ์
เกียรติสุรนนท์
ประธานรัฐสภา
ประธาน
ก.ร.











ปริยานุช/ผู้จัดทำ
๒๐ กรกฎาคม
๒๕๕๕

ปณตภร/ผู้ตรวจ
๒๖ กรกฎาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๑๓ ง/หน้า ๒/๑๗ กรกฎาคม ๒๕๕๕